REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/219-19

19. septembar 2019. godine

B e o g r a d

ZAPISNIK

46. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 19. SEPTEMBRA 2019. GODINE

 Sednica je počela u 14 časova i 5 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, zamenik predsednika Odbora, Studenka Kovačević, Stanislava Janošević, Zoran Bojanić, Gorica Gajić, Jelena Mijatović i Ana Čarapić.

 Sednici su prisustvovali i Snežana Paunović (zamenik odsutnog člana Odbora Novice Tončeva), Nataša St. Jovanović (zamenik odsutnog člana Odbora Snežane R. Petrović) i Vladimir Đurić (zamenik odsutnog člana Odbora Aleksandra Stevanovića).

 Sednici nisu prisustvovali članovi Odbora: Vojislav Vujuić, Vladimir Marinković, Tomislav Ljubenović, Dejan Nikolić, Ivan Kostić i Zdravko Stanković, niti njihovi zamenici.

 Na predlog predsednika, Odbor je jednoglasno utvrdio sledeći

D n e v n i r e d

1. Određivanje Radne grupe za utvrđivanje ispunjenosti uslova učesnika javnog konkursa za izbor organa Komisije za zaštitu konkurencije.

 Pre prelaska na dnevni red, Odbor je većinom glasova usvojio zapisnike 42, 43, 44. i 45. sednice Odbora.

Prva tačka dnevnog reda - **Određivanje Radne grupe za utvrđivanje ispunjenosti uslova učesnika javnog konkursa za izbor organa Komisije za zaštitu konkurencije.**

 Predsednik Odbora je podsetila da je gospođa Maja Gojković, predsednik Narodne skupštine, oglasila Javni konkurs za izbor predsednika i tri člana Saveta Komisije za zaštitu konkurencije. Konkurs je objavljen u „Službenom glasniku Republike Srbije“, broj 49 od 8. jula 2019. godine, na internet stranici Narodne skupštine takođe 8. jula, a u dnevnom listu „Politika“ objavljen je 10. jula. Služba Narodne skupštine je primila 26 prijava na konkurs. Jedna prijava je povučena danas. Da bi se Odbor što kvalitetnije pripremio za razgovor sa učesnicima javnog konkursa, predložila je da radna grupa od tri člana Odbora pregleda originalnu dokumentaciju dobijenu od strane učesnika javnog konkursa, utvrdi ko od učesnika javnog konkursa ispunjava kriterijume i uslove iz Zakona o zaštiti konkurencije i oglašenog javnog konkursa i podnese izveštaj Odboru sa predlogom zaključka.

 Odbor je jednoglasno prihvatio predlog predsednika da se obrazuje Radna grupa za utvrđivanje ispunjenosti uslova učesnika javnog konkursa za izbor organa Komisije za zaštitu konkurencije, u sastavu: prof. dr Aleksandra Tomić, predsednik, i Gorica Gajić i prof. dr Vladimir Marinković, članovi Radne grupe.

Sednica je zaključena u 14 časova i 14 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Snežana B. Petrović